กองทัพบกปรับกระจายสนามสอบนักเรียนนายสิบปี 64 ไปในทุกกองทัพภาค ลดภาระผู้สมัครและสอดรับมาตรการโควิด เริ่มสนามสอบแรกทดสอบสมรรถภาพร่างกายวันที่ 15 ก.พ.นี้
พันเอกหญิงศิริจันทร์ งาทอง รองโฆษกกองทัพบก เปิดเผยถึงการสอบคัดเลือกบุคลเข้าเป็นนักเรียนนายสิบทหารบกประจำปีการศึกษา 2564 ปีนี้ กองทัพบกได้ปรับกระบวนการจัดสอบคัดเลือกให้สอดคล้องกับสภาพปัจจุบัน โดยมอบให้ทุกกองทัพภาค เป็นหน่วยจัดการสอบในแต่ละพื้นที่ กระจายสนามสอบไปยังค่ายทหารในภูมิภาคให้สอดคล้องกับวิถีชีวิตใหม่ตามมาตรการป้องกันโควิด 19         การสอบคัดเลือกขั้นแรก คือการทดสอบสมรรถภาพทางกาย วันที่ 15-19 กุมภาพันธ์ 2564 และการสอบขั้นที่ 2 การทดสอบภาควิชาการ สัมภาษณ์ ตรวจร่างกาย ตรวจประวัติ/หลักฐาน ในวันที่ 20-21 มีนาคม 2564 การจัดสอบทั้ง 2 ขั้นตอน กองทัพบกได้กระจายสนามสอบไปในพื้นที่ส่วนภูมิภาค และมอบให้กองทัพภาค 1-4 เป็นหน่วยดำเนินการ ซึ่งได้บูรณาการหน่วยงานในรูปคณะกรรมการระดับกองทัพบก เพื่อจัดการสอบคัดเลือกนักเรียนนายสิบเป็นการเฉพาะ และคัดสรรให้ได้บุคลที่มีคุณสมบัติมีความรู้ความสามารถตรงตามวัตถุประสงค์ของทางราชการ ทั้งนี้ ผู้สมัครสอบสามารถเลือกพื้นที่สอบได้ตามความประสงค์และไม่มีค่าใช้จ่ายในการสมัครสอบ        สำหรับการกระจายสนามสอบไปยังพื้นที่ของกองทัพภาค เป็นไปตามเจตนารมย์ของผู้บัญชาการทหารบก ที่ต้องการลดภาระให้กับผู้สมัครและผู้ปกครอง ทำให้มีเวลาในการเตรียมตัวได้อย่างเต็มที่ สอดคล้องกับนโยบายของกองทัพบก ในการใช้งบประมาณในภารกิจของหน่วยทหารให้เกิดประโยชน์สูงสุดกับราชการ ที่สำคัญเพื่อช่วยเหลืออุดหนุน แบ่งเบาภาระของประชาชนในสถานการณ์โควิด และยังเป็นการกระตุ้นการใช้จ่ายในท้องถิ่นอีกด้วย